## Odluka o upisu obveznih blagajničkih zapisa Hrvatske narodne banke

### NN 142/2006 (28.12.2006.), Odluka o upisu obveznih blagajničkih zapisa Hrvatske narodne banke

# HRVATSKA NARODNA BANKA

**3229**

Na temelju članka 8. stavka 2., članka 9. i članka 39. stavka 2. pod i) Zakona o
Hrvatskoj narodnoj banci (»Narodne novine«, br. 36/2001. i 135/2006.) guverner
Hrvatske narodne banke donio je 21. prosinca 2006.

## ODLUKU

### O UPISU OBVEZNIH BLAGAJNIČKIH ZAPISA HRVATSKE NARODNE BANKE

OPĆE ODREDBE

I.

Ovom odlukom određuju se uvjeti, način, rokovi i iznos upisa obveznih
blagajničkih zapisa Hrvatske narodne banke nominiranih u kunama (u nastavku
teksta: obvezni blagajnički zapisi).

II.

Obvezne blagajničke zapise upisuju sljedeće financijske institucije:
– banke osnovane u Republici Hrvatskoj u skladu sa Zakonom o bankama
– podružnice stranih banaka u Republici Hrvatskoj osnovane u skladu sa Zakonom o
bankama.
(u nastavku teksta: banke).
Obvezne blagajničke zapise ne upisuju sljedeće financijske institucije:
– banke i štedionice specijalne namjene kada je to posebnim zakonom propisano
(stambene štedionice)
– Hrvatska banka za obnovu i razvitak.

III.

Obvezne blagajničke zapise dužna je upisati ona banka koja na kraju obračunskog
razdoblja u odnosu na 31. prosinca 2006. ostvari rast plasmana po stopi većoj od
stope dopuštene za to razdoblje.
Obračunsko razdoblje uvijek počinje 1. siječnja 2007., a završava posljednjeg
dana svakoga kalendarskog mjeseca.
Dopuštena stopa rasta za svako obračunsko razdoblje utvrđuje se na sljedeći
način:
u obračunskom razdoblju od 1. do 31. siječnja 2007. dopuštena stopa rasta
plasmana iznosi 1%
u svakom idućem obračunskom razdoblju dopuštena stopa rasta plasmana povećava se
za 1 postotni bod.

IV.

U slučaju pripajanja ili spajanja banaka rast plasmana banke i prodaja
potraživanja s osnove danih kredita nakon statusnih promjena utvrđuju se na
osnovi konsolidiranih podataka, polazeći od pretpostavke kao da su banke koje su
sudjelovale u pripajanju, odnosno spajanju, bile jedna banka na dan 31. prosinca
2006.

OBUHVAT PLASMANA ZA IZRAČUN OSNOVICE

V.

U smislu ove odluke, pod plasmanima se podrazumijevaju određeni dio imovine i
određene izvanbilančne potencijalne obveze banke.
Imovina i izvanbilančne potencijalne obveze banke koje se u smislu ove odluke
smatraju plasmanima su ukupna imovina iskazana u posljednjem retku bilance prema
obrascu BS1-2 Nekonsolidiranoga mjesečnoga statističkog izvješća banke uvećana
za posebne rezerve za identificirane gubitke na skupnoj osnovi, ispravak
vrijednosti te sljedeće izvanbilančne potencijalne obveze:
–
garancije
–
akreditive
–
mjenice
–
okvirne kredite i obveze financiranja,
te umanjena za sljedeće stavke imovine:
–
gotovinu
–
depozite kod Hrvatske narodne banke
–
blagajničke zapise Hrvatske narodne banke
–
kredite bankama (domaćim i stranim) i depozite kod banaka (domaćih i stranih)
–
vrijednosne papire Republike Hrvatske i republičkih fondova
–
kredite odobrene Republici Hrvatskoj i republičkim fondovima
–
materijalnu imovinu (umanjenu za amortizaciju)
–
plasmane odobrene iz sredstava Hrvatske banke za obnovu i razvitak.
U plasmane se također uključuje ukupan iznos prodanih potraživanja s osnove
danih kredita u obračunskom razdoblju i potraživanja koja proizlaze iz poslova
prodaje potraživanja s osnove danih kredita u kojima je banka pokrovitelj,
inicijator ili bilo koji drugi sudionik prodaje potraživanja s te osnove.
Odbitne stavke u smislu ove odluke nisu plasmani osigurani vrijednosnim papirima
i jamstvom Republike Hrvatske.

VI.

Pod prodajom potraživanja s osnove danih kredita u smislu ove odluke
podrazumijeva se svaki pravni posao u kojemu banka ustupa, s naknadom ili bez
nje, svoje tražbine s osnove kredita drugoj pravnoj ili fizičkoj osobi, čime se
zbog isključivanja pojedinih stavki iz bilančne i izvanbilančne evidencije
posljedično utječe na smanjenje plasmana definiranih u skladu s točkom V. ove
odluke

OSNOVICA ZA OBRAČUN OBVEZNIH BLAGAJNIČKIH ZAPISA

VII.

Osnovicu za izračun iznosa upisa obveznih blagajničkih zapisa čini pozitivna
razlika između:
a) stanja plasmana iz točke V. ove odluke na kraju obračunskog razdoblja i
b) stanja istih plasmana na dan 31. prosinca 2006. uvećanog za iznos koji se
dobije primjenom dopuštene stope rasta plasmana za pojedino obračunsko razdoblje
iz točke III. stavka 3. ove odluke.

STOPA UPISA OBVEZNIH BLAGAJNIČKIH ZAPISA

VIII.

Stopa upisa obveznih blagajničkih zapisa je 50%.

UPIS OBVEZNIH BLAGAJNIČKIH ZAPISA

IX.

Iznos za upis obveznih blagajničkih zapisa izračunava se primjenom stope iz
točke VIII. ove odluke na osnovicu utvrđenu u skladu s točkom VII. ove odluke.

X.

Obvezni blagajnički zapisi upisuju se 20. kalendarskog dana u mjesecu temeljem
osnovice izračunate za obračunsko razdoblje koje završava posljednjeg dana
prethodnoga kalendarskog mjeseca.
Obvezni blagajnički zapisi izdaju se s rokom dospijeća od 360 dana.
Obvezni blagajnički zapisi izdaju se uz kamatnu stopu koja je jednaka kamatnoj
stopi po kojoj Hrvatska narodna banka plaća naknadu na sredstva izdvojenoga
kunskog dijela obvezne pričuve u skladu s točkom IV. Odluke o kamatnim stopama i
naknadama Hrvatske narodne banke.

XI.

Na upisane obvezne blagajničke zapise Hrvatska narodna banka obračunava kamate
najkasnije petog dana poslije dospijeća upisanih obveznih blagajničkih zapisa, a
isplaćuje ih najkasnije osmog dana poslije njihova dospijeća.

XII.

Hrvatska narodna banka neće otkupljivati obvezne blagajničke zapise iz ove
odluke prije njihova dospijeća, a banka koja ih je upisala ne može ih prije
njihova dospijeća prodati drugoj osobi.

IZVJEŠTAVANJE HRVATSKE NARODNE BANKE

XIII.

Obračun upisa obveznih blagajničkih zapisa banke sastavljaju na obrascu OBZ,
koji je sastavni dio ove odluke te se nalazi u prilogu.
Svi podaci koji se navode u obrascu OBZ iskazuju se u kunama i lipama.
Iznos za upis obveznih blagajničkih zaokružuje se na iznos u tisućama kuna.
Ispunjeni obrazac OBZ banke su obvezne dostaviti u Hrvatsku narodnu banku, u
Sektor za centralnobankarske operacije, do 12 sati 20. kalendarskog dana u
mjesecu temeljem osnovice izračunate za obračunsko razdoblje koje završava
posljednjeg dana prethodnoga kalendarskog mjeseca.

XIV.

Bez obzira na to koliki je intenzitet i koji je smjer promjene osnovice iz točke
VII. ove odluke, svaka je banka dužna utvrditi nastale promjene u pojedinom
obračunskom razdoblju u odnosu na 31. prosinca 2006. te o tome izvijestiti
Hrvatsku narodnu banku na propisanom obrascu OBZ.

XV.

Radnim danima u smislu ove odluke smatraju se dani od ponedjeljka do petka, a
neradnim se danima smatraju subota, nedjelja i blagdani. Ako je propisani dan
obračuna, upisa i dospijeća obveznih blagajničkih zapisa neradni, obveza koja se
mora izvršiti na taj dan, prenosi se na prvi sljedeći radni dan.

KAZNENE ODREDBE

XVI.

Ako banka ne upiše obvezne blagajničke zapise u skladu s ovom odlukom, odnosno
ako nepravilno obračuna iznos u visini kojeg je dužna izvršiti upis obveznih
blagajničkih zapisa, na razliku do propisanog iznosa dužna je platiti naknadu
koja se plaća na obveznu pričuvu koja nije izdvojena u skladu s propisima.
Naknada iz stavka 1. ove točke plaća se za sve dane, uključujući i neradne,
tijekom kojih banka nije izvršila odredbe iz prethodnog stavka.

XVII.

Hrvatska narodna banka naknadu iz točke XVI. ove odluke obračunava najkasnije
petog dana nakon dana kada se obvezni blagajnički zapisi upisuju u skladu s
točkom X. stavkom 1. ove odluke. Banke su dužne naknadu iz točke XVI. ove odluke
platiti najkasnije osmog dana nakon dana kada se obvezni blagajnički zapisi
upisuju u skladu s točkom X. stavkom 1. ove odluke.

ZAVRŠNA ODREDBA

XVIII.

Ova odluka objavljuje se u »Narodnim novinama«, a stupa na snagu 1. siječnja
2007.
Prvi obrazac OBZ po ovoj odluci banke su obvezne dostaviti u Hrvatsku narodnu
banku 20. veljače 2007., kada sastavljaju obračun upisa obveznih blagajničkih
zapisa za obračunsko razdoblje od 1. do 31. siječnja 2007. u odnosu na 31.
prosinca 2006.

Odluka br.: 763-020/12-06/ŽR
Zagreb, 21. prosinca 2006.

Guverner
Hrvatske narodne banke
**dr. sc. Željko Rohatinski**, v. r.

Tvrtka banke\_\_\_\_\_\_\_\_\_\_\_\_\_\_\_\_\_\_\_\_\_\_
*Obrazac OBZ*
Sjedište banke\_\_\_\_\_\_\_\_\_\_\_\_\_\_\_\_\_\_\_\_\_

**Obračun upisa obveznih blagajničkih zapisa Hrvatske narodne
banke
na dan \_\_\_\_\_\_\_\_\_ za obračunsko razdoblje od 1. siječnja 2007. do \_\_\_\_\_\_\_**

*u kunama i lipama*

|  |  |  |  |  |
| --- | --- | --- | --- | --- |
| R.br. | Pozicija imovine ili izvanbilančnih obveza banke | Stavka iz Nekonsolidiranoga mjesečnoga statističkog  izvješća banke | Stanje na dan 31. prosinca 2006. | Stanje na kraju obračunskog razdoblja |
| 1 | 2 | 3 | 4 | 5 |
| 1. | Ukupna imovina (neto) | BS1-2 stavka 1017 |  |  |
| 2. | Posebne rezerve za identificirane gubitke na  skupnoj osnovi | BS1-2 stavka 1016 |  |  |
| 3. | Ispravak vrijednosti | BS-IV1-12 stavka 1114 – stavka 1009 |  |  |
| 4. | Garancije | BS/IBS1-3 stavka 1001 |  |  |
| 5. | Akreditivi | BS/IBS1-3 stavka 1002 |  |  |
| 6. | Mjenice | BS/IBS1-3 stavka 1003 |  |  |
| 7. | Okvirni krediti i obveze financiranja1 | BS/IBS1-3 stavka 1004 |  |  |
| 8. | Prodana potraživanja s osnove danih kredita | *ukupno u obračunskom razdoblju* |  |  |
| 9. | Ukupno (od red. br. 1. do red. br. 8.) |  |  |  |
| 10. | Gotovina | BS/GOD1-4 stavka 1004 |  |  |
| 11. | Depoziti kod HNB-a | BS/GOD1-4 stavka 1008 |  |  |
| 12. | Depoziti kod banaka (domaćih i stranih) | BS/GOD1-4 stavka 1013 |  |  |
| 13. | Krediti bankama (domaćim i stranim) | BS/KRED1-7 stavka 1004 |  |  |
| 14. | Blagajnički zapisi HNB-a | BS/VP1-5 stavke 1002+1052+1102+1141 |  |  |
| 15. | Trezorski zapisi MF-a | BS/VP1-5 stavke 1001+1051  +1101+1140 |  |  |
| 16. | Vrijednosni papiri RH | BS/VP1-5 stavka 1003+1004  + 1005+1053+1054+1055+1103+ 1104+1105+1142+  1143+1144 |  |  |
| 17. | Vrijednosni papiri republičkih fondova | BS/VP1-5 stavke 1006+1007  + 1008+1056+1057+1058+1106+ 1107+1108+1145+ 1146+1147 |  |  |
| 18. | Krediti odobreni Republici Hrvatskoj | BS/KRED1-7 stavka 1001 |  |  |
| 19. | Krediti odobreni republičkim fondovima | BS/KRED1-7 stavka 1002 |  |  |
| 20. | Materijalna imovina (umanjena za amortizaciju) | BS1-2 stavka 1014 |  |  |
| 21. | Plasmani iz sredstava HBOR-a |  |  |  |
| 22. | Ukupno odbitne stavke  (od red. br. 10. do red. br. 21.) |  |  |  |
| 23. | Stanje plasmana (red. br. 9. – red. br. 22.) |  |  |  |
| 24. | Dopušteni rast plasmana  (red. br. 23. stupac 4 \* dopuštena stopa rasta iz točke III. stavka 3. Odluke za pojedino  obračunsko razdoblje) |  |  |  |
| 25. | Ukupno (red. br. 23. + red. br. 24.) |  |  |  |
| 26. | Osnovica (red. br. 25. stupac 5 -  red. br. 25. stupac 4)2 |  |  |  |
| 27. | Obvezni blagajnički zapisi za upis  (zaokruženo u tis. kuna)  (red. br. 26. stupac 5 x stopa upisa OBZ-a  iz točke VIII. Odluke) |  |  |  |

1 Pod
rednim brojem 7. obrasca OBZ iskazuju se neiskorišteni neopozivi okvirni krediti
i obveze financiranja (ugovoreni okvirni krediti kojima se do ugovorenog iznosa
klijent može koristiti kada to sam odluči i/ili okvirni krediti za koje se banka
obvezala da će ih odobriti kada ih klijent zatraži).
Odobreni bankovni okvirni krediti Republici Hrvatskoj ili republičkim fondovima
ne uključuju se u poziciju pod rednim brojem 7. obrasca OBZ. U tom slučaju banka
je dužna obračunu upisa obveznih blagajničkih zapisa prema obrascu OBZ priložiti
specifikaciju neiskorištenih odobrenih okvirnih kredita Republici Hrvatskoj i
republičkim fondovima. Zbroj iznosa iskazanog u specifikaciji iz ove stavke i
iznosa iskazanog pod rednim brojem 7. obrasca OBZ mora biti jednak iznosu
neiskorištenih okvirnih kredita i obveza financiranja iskazanom u Statističkom
izvješću prema Obrascu BS/IBS1-3, stavka 1004.
2Upisuje se samo pozitivna razlika. Ako je razlika negativna ili 0,
upisuje se 0.

Datum obračuna\_\_\_\_\_\_\_\_\_\_\_\_
\_\_\_\_\_\_\_\_\_\_\_\_\_\_\_\_\_\_\_\_

(Potpis odgovorne osobe)

\_\_\_\_\_\_\_\_\_\_\_\_\_\_\_\_\_\_\_\_

(Ime i prezime)

Odluka, NN 142/2006-3229
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)